सुधा वर्मा
आजकल भगवान के कपड़ा के संग-संग दैनिक उपयोग के जिनिस घलो मिलना सुरु होगे हावय। हजारों बछर ले भगवान तरिया तीर मंदिर देवाला म राहय। सिवजी, सीतला म एक हंउला पानी पहाटनीन ह रितो देवय। भगवान ह जुड़ा जय। ये भगवान धीरे-धीरे मंदिर देवाला ले निकल के अंगना म अइस। अंगना ले घर के कुरिया मन म अइस। अब एखर बर अलग से घर म मंदिर बने ल लगगे। फेर अलग कुरिया घलो बनगे। पहिली गांव म देवता खंड़ राहय। त उंहा बरतन भाड़ा, हंडा, पानी रखाए राहय। अब तो छोटे से कुरिया बनथे।
पहिली मंदिर देवाला के मूर्ति मन के सिंगार होवय, धीरे-धीरे पचास बछर पहिली घर के भगवान मन ल कपड़ा पहिराए बर सुरु करिन। धीरे-धीरे आसन, सिंगार के जिनिस बाढ़े ले लगगे। मनखे ह भगवान ल घलो मनखे या जीवित मान के ओखर सिंगार करे ले लगगे। कुछ बछर पहिली घर म भगवान बर गद्दा-तकिया, रखत रहिन हें। धीरे-धीरे डबल बेड बने ले लगगे। खिलौना, सरिख, छोटे टिफिन म खाना मंझनिया बर रखे जाए। ये सब ह अब बहुत ज्यादा होगे हे। छोटे पंखा, एसी तो लगावत रहिन हें अब तो छोटे-छोटे एसी, कूलर, पंखा, हीटर आगे हावय। पानी बर छोटे-छोटे फिल्टर, या टंकी आगे हे। कपड़ा के रूप बदलगे हावय। अब भगवान के साड़ी ह घाघरा-चोली म बदलत हावय। जींस घलो पहिरावत हावयं। क्रिसमस के समय म किसन कन्हैया ल सांताक्लास बना दे रहिन हें। वैश्वीकरण ल सबो धरम म अपना ले जाए तब तो ठीक हे। उदारता सिरिफ गनेस अउ किसन ही काबर? कोई चर्च म साड़ी या जींस नई पहिराए जाए। लुगरा नई पहिराए जाए। म•ाार म शोलापुरी चादर या कोष्टा के बनाए चादर नई चढ़ाए जाए।
आज जतका खिलौना के एसी, कूलर, फ्रीज, गी•ार, रूम हीटर अउ पलंग, सोफा, बिस्तर भगवान बर रखे जाथे ओतका पइसा के कोनो भी जिनिस या खाना गरीब या जरूरतमंद ल देना ज्यादा उचित हे। औघट म रहइया भगवान, बर्फ के पहाड़ म ध्यान लगाए सिवजी, समुद्र के बीच म लेटे बिसनु, मुसुवा म दुनिया घूमत गनेस ल ये सब के काय जरूरत? हजारों बछर ले तो ये सब नई रहिस हे तब काये मंदिर अउ भगवान नई रहिस हे का? हजारों रुपिया के सोना-चांदी, फल-मिठाई ल काय भगवान खाथे या पहिरथे? नहीं, ओला हमन खाथन। सोना-चांदी मंदिर म जमा हो जाथे।
आज के बदलत परिवेस म आधुनिकता के सोच आस्था ल भी बदलत हे। भगवान के प्रति प्रेम कम अउ ओखर रख-रखाव म ध्यान ज्यादा रखे जात हे। जे ईश्वर सब ल, प्रकृति ल बनाए हे, उही ईश्वर ल मनखे सरिख आराम अउ रईसी रहन-सहन के बीच म रख के पूजा करना नासमझी पैदा करथे। एक बिना जान के आस्था मूर्ति, कूलर, एसी म रखे गे हावय, रजाई, कम्बल से ढंके हे अउ एक गरीब जेमा ईश्वर के अंश हे गरमी अउ ठंड म बिना कपड़ा के मरत हे। सही म आस्था के सीमा नइये।
mai_Deva hne_Deva hne_Deva hne_Deva hne_Deva